Wasgoed Seep | Dion se gedagtes
Ek wou dit nou al lankal probeer en hierdie naweek het ek en Engel2 uiteindelik daarby uitgekom. Sommer vroegoggend het ek en sy die apteek besoek en die nodige goedjies bekom, huistoe gekom en begin seep rasper. Ek gaan die oorspronklike resep hier uitsit – julle is welkom om hom te probeer, maar ek gaan hom opvolg met my eie resep, waarnemings en gevolgtrekkings, dan kan julle self besluit.
Die oorspronklike resep lees so:
½ koppie "washing soda" (seker seepsoda)
1 koppie fyn gerasperde seep
½ koppie sout
½ koppie boraks
½ koppie koeksoda (bicarbonate of soda)
Dis nou als goed en wel, maar kom ek verduidelik hoe dit met ons gegaan het.
Ek wou so bietjie van 'n groter mengsel maak, so, toe rasper ek drie blokke seep op wat ek spesiaal gemaak het vir die wasgoed seep. Dis hoofsaaklik beesvet met so ¼ van die olies wat uit klapperolie bestaan – vir so bietjie skuim in die seep. Die seep was gegeur met "Sea Breeze" geurolie – 'n lekker skoon reuk amper soos gewone waspoeier. Nou-ja, die gerasperde seep het in 'n 2-liter mengbak gegaan en ek het dit tot so drie vingers van bo volgemaak met kookwater en die seep goed geurgeroer tot dit opgelos was. Dit het so rukkie gevat, want die seep het in sulke deurskynende jellie-lompe aanmekaargesit. Nadat die seep opgelos het, het ek die eerste 50g pakkie boraks bygegooi en begin om dit deur te roer. Nou onthou, boraks word gewoonlik by rou seep se bestandele gegooi by die teelepelvol om die seep vinniger te laat stol en 'n harder koek seep te gee. Dit was nie twee minute nie, toe het ek 'n 2-liter bak vol dik jel op my hande. Ek moes noodgedwonge die gel in 'n plastiese koekblik (grootste ding wat ek kon kry!) uitskraap en nog 'n liter koue water byvoeg. Goed, die seep was weer vloeibaar, toe gooi ek so ½ koppie koeksoda en 'n ½koppie sout by – ek het gewone see-tafelsout gebruik.
Ek glo nie dat ek en Engel2 heeltemaal voorberied was op die reaksie nie – dit het nou nie oorgekook of aan die brand geslaan of iets nie, maar tot nou toe was die mengsel blou, deurskynend en vloeibaar – dit was weer nie twee minute nie, toe sit ons met 'n dik vlokkerige poeierblou mengsel met die stywerigheid van suur room. Nietemin, ons bottel dit toe in skoon 2-liter koeldrankbottels en besluit toe sommer om 'n eerste was te probeer. Ons het 'n mengelmoes van kleure, wolle en nylons deurmekaar, denim, onderklere en sokkies en tot 'n ou handdoek in die "toploader" gaan gooi, so ½koppie van ons mengsel verdun in 'n mengbakkie, gewag tot die masjien vol water geloop het, en met groot oë vir mekaar die mengsel ingegooi en die klap toegemaak. Dit was 'n senutergende tydjie en so tussendeur het ons oopgemaak om te kyk wat die skade is – die water was goed vuil en daar was nie eintlik skuim nie, maar dis mos nie die skuim wat skoonmaak nie. Klap toe, wag verder.
Die swart goed het geen wit vlokkies opgehad nie, die wolle was heerlik sag en geurig, so ook die denims – ek kon eintlik nie glo hoe lekker sag die denims was nie. Om van die onderklere en sokkies nie te praat nie. Die hemde se toets was die armholtes – ook skoon en geurig en daar was geen reuk toe ek dit onder die strykyster sit nie. Mense, die goed werk soos 'n bom en ek sal dink dat die water baie gesonder vir jou tuin sal wees as gewone wasgoedmiddel, maar soos ek genoem het, die resep het so bietjie aanpassings nodig.
3 blokke gerasperde seep (selfgemaak, of al die stukkies wat oorgebly het)
ek het nog twee 10ml botteltjies geurolie bygevoeg, want die seep was bietjie verslaan. Moenie bekommerd wees nie – die olie daarin word opgelos deur die seep en sal nie die klere olierig laat nie.
½ koppie gewone tafelsout
½ koppie koeksoda
ons het nie die "washing soda" bygesit nie, maar wil nog – jy's welkom.
Onthou, dit eindig dik op, so jy sal moet so ½koppie van die mengsel verdun voordat jy dit in jou masjien gooi. Met amper geen skuim behoort dit doodveilig vir alle outomatiese masjiene ook te wees.
Wat ek ook volgende wil doen – ek wil die dikkerige mengsel op 'n kleed of iets in die son gaan sit en kyk of daardie vlokkerigheid dalk net gaan droogword na iets baie naby aan gewone waspoeier. Dit lyk nogal of dit kan. Ek sal julle op hoogte hou.
op November 10, 2012 at 6:08 nm | Antwoord Jan
Self nog nooit seep gemaak nie, ek kyk nog die kat uit die boom uit. As ou man kan ek vir jou wel sê dat ek wassoda ken en dat dit beslis nie seepsoda is nie! My ma het altyd wassoda by die water, waarin sy die wasgoed gaan was, gevoeg. Dit het harde water "sag" gemaak dat die seep baie maklik en lekker kan skuim. Ongelukkig weet ek nie wat die chemiese samestelling daarvan is nie. Dit was 'n fyn wit poeier, nie gevaarlik of bytend nie, en het maklik in die water helder en kleurloos opgelos. Ek hoop dit sit jou op die regte spoor.
Nou wonder ek net of jy nog vandag wil hê dat die seep so erg moet skuim? Dit veroorsaak probleme in wasmasjiene!
op Januarie 22, 2013 at 4:32 nm | Antwoord Dion
Ja-nee, bytsoda, wassoda en seepsoda is heel verskillende dinge. Ek het juis nou-die-dag wasmasjien-seep gemaak en een van die byvoegsels was wassoda – het jy geweet dit kom deesdae in hierdie groot deursigtige kristalle? Lyk glad nie soos die wassoda waaraan ons van ouds gewoond is nie, maar doen dieselfde ding. En jy's heeltemaal reg – die wasseep wat ek gemaak het skuim amper glad nie, maar dit maak baie beter skoon as winkelwaspoeier en foeter nie die masjien op nie!
op September 1, 2013 at 1:14 vm | Antwoord Belinda
Dion, het jy 'n resep vir gewone liquid soap waarmee mens kan stort?
op Julie 24, 2014 at 5:10 nm | Antwoord Vicky Visser
Jy sê 3 blokke seep – maar is daar dalk 'n gewig vir die 3 blokke asb
op Augustus 19, 2015 at 7:41 nm | Antwoord Riana
Hallo Dion. Hoe groot is jou bloke seep wat jy gebruik hiervoor? Sal graag my eie wil probeer maak. Dankie vir al jou inligting, waardeer.
op Augustus 20, 2015 at 7:50 vm | Antwoord Dion
Die blokke wat ek oprasper is gewone winkelseep grootte, so 9cm lank by 5cm wyd en 3-4cm dik. Hoop dit help!
op September 14, 2016 at 6:42 vm | Antwoord Maggie
Hallo Dion. Ek het nou jou vertelling oor die wasgoedseep baie geniet want ek het 'n soortgelyke ervaring gehad, maar so word 'n "fout" 'n nuwe uitvindsel of produk. Ek maak mos nou ook jou resep vir roerseep. Teen die tyd al goed gekonfyt.
Ek het 'n resep vir skottelgoedseep en wil dit toe aanmaak. Ek dag toe dat ek in plaas van poeierseep mos nou my eie gerasperde boerseep kan bygooi. Dis nou dit wat ek kry van al die afvalstukke en dit wat breek en dit wat oud raak, Die resep vir die skottelgoedseep is as volg:
4 koppies gewone seeppoeier (wat ek vervang het met gerasperde boerseep)
750 ml sunlight liquid of 'n ander 'brand'
3 eetlepels spiritus
Jy meng dan die kookwater en seeppoeier en laat afkoel. Voeg daarna die ander bestanddele by..
So gemaak en my kanne gevul met my nuwe mengsel, bere ek dit toe maar eers vir 'n week of so. Toe ek nou besluit ek wil dit gebruik, is dit 'n lieflike jel. Bietjie klonterig, maar pragtig. Ek besef toe die stollingselemente in die boerseep was te sterk. Ek waag toe 'n eetlepel vol in my skottelgoedwasser – silwerskoon en vars kom alles uit.
My sus waag dit op haar dieselwerktuigkundige man se oorpak – sy se sy het die oorpak nog NOOIT voorheen so skoon en vars gekry nie.
Ek kan ook se: EUREKA!!!! 'n nuwe produk uit 'n fout.
Nou bemark ek dit ook saam met my boerseep vir wasgoed, geparfumeerde boerseep vir bad en stort en gerasperde seep vir wasgoed.
Ek deel hierdie graag met julle. Liefde en roer voort!
op September 14, 2016 at 9:51 vm | Antwoord Dion
Ek is bly my boerseep resep en my blaaie hier het gewerk vir jou. Ja, so met die eksperimentasie kry mens nie altyd 'n flop nie, somtyds kom daar iets voorwaar bruikbaar en spesiaal uit. Baie dankie vir jou mededeelsaamheid van jou sukses, dit word baie waardeer!
op Mei 15, 2017 at 10:59 vm | Antwoord Daleen Pretorius
Ek is nuut met seep maak. hou baie van jou wenke en raad.
op Mei 15, 2017 at 11:56 vm | Antwoord Dion
Hallo Daleen en baie welkom! Ek is bly jy vind die blaaie van nut en ek wens jou net voorspoed toe met die seepmakery
op Julie 6, 2017 at 11:15 vm | Antwoord Hannelie
goeie more ek is maar nuut met die seep maak storie, ek hou baie van die wenke, wat ek wil weet is waar koop ek al die olies en goed en wat se olyf olie jy kry wat R100.00 per bottel is. Dan sien ek by foodlovers is daar Canola extra virgin olyf olie gemeng met ander olies 3 bottels vir R100.00 is dit geskik vir die seep maak proses. En soos die Lemongrass en camomile olie koop ek dit by Dischem en moet dit aan sekere staandaarde voldoen of koop ek sommer die goed koopste brand
op Julie 6, 2017 at 1:04 nm | Antwoord maggie ayres
Maak jou kledingstuk eers klam en smeer dan op die vuil kolle. Veral op die kniee van vuil denims en oorpakke. Laat dit n rukkie in die son le en dan in die wasmasjien. Dit kom super vars en skoon